Diari Oficial de la Generalitat Valenciana


Sumari del DOGV 10665, del 12-12-2024 (2024/12862)

RESOLUCIÓ de 27 de novembre de 2024, conjunta de la Universitat Miguel Hernández d’Elx i la Conselleria de Sanitat, per la qual es convoca concurs d’accés a places vinculades de cossos docents universitaris.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10180

Data del DOGV
:   12-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/12830

CVE
:   SJAI-Z-3192-05835

Data del document
:   27-11-2024

Organisme emissor
:   Universitat Miguel Hernández d'Elx / Conselleria de Sanitat

Tipus de document
:   Resolució

De conformitat amb el que disposen l’article 71 de la Llei orgànica 2/2023, de 22 de març, del sistema universitari (*Boletín Oficial del Estado*  de 23 de març), el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris i el règim dels concursos d’accés a places d’aquests cossos, el Reial decret 1558/1986, de 28 de juny, modificat parcialment pel Reial decret 1652/1991, d’11 d’octubre, pel qual s’estableixen les bases generals del règim de concerts entre les universitats i les institucions sanitàries; el conveni entre la Universitat Miguel Hernández, la Conselleria de Sanitat i la Diputació Provincial d’Alacant per a la col·laboració docent, assistencial i d’investigació en temes sanitaris, subscrit el 12 de gener de 1999; l’Addenda al conveni entre la Universitat Miguel Hernández, la Conselleria de Sanitat i la Diputació Provincial d’Alacant, subscrit el 6 de maig de 2008; i segons el que s’ha fixat en els Estatuts de la Universitat Miguel Hernández d’Elx, aprovats per Decret 208/2004, de 8 d’octubre, del Consell de la Generalitat, modificat pel Decret 105/2012, de 29 de juny, del Consell i en el Reglament de règim general del personal docent i investigador.

Aquest rectorat, d’acord amb l’oferta d’ocupació pública per a l’any 2023, relativa a places de cossos docents universitaris i de professorat permanent laboral de la UMH, publicada en el *Diari Oficial de la Generalitat Valenciana*  de 14 de juny de 2023, amb autorització prèvia de la Conselleria d’Innovació, Universitats, Ciència i Societat Digital en compliment de l’article 20 de la Llei 31/2022, de 23 de desembre, de pressupostos generals de l’Estat per a l’any 2023, la Conselleria de Sanitat i la Universitat Miguel Hernández d’Elx han resolt convocar diverses places pel sistema de concurs d’accés de torn lliure al cos de professors titulars d’universitat que es detallen en l’annex I de la present resolució d’acord amb les següents:

Bases de la convocatòria

*Primera. Normes generals*

Aquest concurs es regeix pel que disposen la Llei orgànica 2/2023, de 22 de març, del sistema universitari; el Reial decret 678/2023, de 18 de juliol; els Estatuts de la Universitat Miguel Hernández d’Elx, aprovat pel Decret 208/2004, de 8 d’octubre, del Consell de la Generalitat, modificat pel Decret 105/2012, de 29 de juny, del Consell, el Reglament de règim general del personal docent i investigador de la UMH i, en allò no previst, per la legislació general de funcionaris que siga aplicable i per les presents bases.

*Segona. Requisits de les persones candidates*

2.1. Per a poder participar en aquest concurs són necessaris els requisits generals següents:

a) Nacionalitat. Tindre la nacionalitat espanyola o la dels altres estats membres de la Unió Europea o la dels estats als quals, en virtut dels tractats internacionals subscrits per la Unió Europea i ratificats per Espanya, siga aplicable la lliure circulació de treballadors.

També hi poden participar el cònjuge dels ciutadans espanyols, de les persones nacionals d’algun dels estats membres de la Unió Europea i d’algun estat, al qual, en virtut dels tractats internacionals subscrits per la Unió Europea i ratificats per Espanya, siga aplicable la lliure circulació de treballadors, sempre que no estiguen separats de dret, així com els seus descendents i els del seu cònjuge, menors de vint-i-un anys o majors d’aquesta edat que visquen a les seues expenses.

En el moment de presentació de la sol·licitud de participació en el procés selectiu, s’ha d’acreditar la nacionalitat, així com, si és el cas, el vincle de parentiu, i el de viure-hi a expenses, conforme al que preveu la legislació vigent sobre accés a l’ocupació pública de l’Administració General de l’Estat i els seus organismes públics de nacionals d’altres estats als quals és aplicable el dret a la lliure circulació de treballadors.

L’acreditació de la nacionalitat i altres requisits exigits en la convocatòria s’ha de fer per mitjà dels documents corresponents, certificats per les autoritats competents del seu país d’origen, traduïts a l’espanyol, que és la llengua oficial en la qual tindrà lloc el desenvolupament de les proves.

b) Edat: Haver complit els setze anys i no haver assolit l’edat de jubilació establida per la legislació vigent.

c) No haver patit separació, mitjançant un expedient disciplinari, del servei de l’Administració de l’Estat o de l’administració autonòmica, local o institucional, ni trobar-se en situació d’inhabilitació per sentència ferma per a l’exercici de funcions públiques. Les persones aspirants la nacionalitat de les quals no siga l’espanyola han d’acreditar, igualment, no estar sotmeses a cap sanció disciplinària o condemna penal que impedisca, en el seu estat, l’accés a la funció pública.

d) Posseir la capacitat funcional per a acomplir les tasques corresponents al cos de funcionari docent universitari.

2.2. A més dels requisits generals, les persones candidates han de reunir els requisits específics següents:

a)   Haver obtingut l’acreditació per a l’accés al cos de professors titulars d’universitat conforme al que estableix el Reial decret 678/2023, de 18 de juliol.

b)   Estar en possessió del títol de doctor i del títol d’especialista de la plaça que s’especifica en l’annex I d’aquesta convocatòria. En el cas de titulacions obtingudes a l’estranger cal acreditar l’homologació o l’equivalència. Quan es presente declaració d’equivalència, aquesta s’ha d’acompanyar de la titulació i la certificació acadèmiques sobre la qual s’ha declarat l’equivalència i la seua traducció per intèrpret jurat, a aquest efecte de valorar l’equiparació amb la titulació requerida

En cap cas s’admetrà la participació en el concurs d’accés quan s’ostente la titularitat d’una plaça d’igual categoria a la convocada, adscrita a la mateixa àrea de coneixement, departament i centre de la Universitat Miguel Hernández.

La concurrència dels requisits enumerats en les presents bases s’ha de posseir sempre a una data anterior a l’expiració del termini fixat per a sol·licitar la participació en el concurs i s’han de continuar complint en la data de presa de possessió com a funcionari de carrera.

*Tercera. Sol·licituds*

3.1. El termini de presentació de sol·licituds és de deu dies hàbils a partir de l’endemà de la publicació d’aquesta convocatòria en el *Boletín Oficial del Estado*.

3.2. Les sol·licituds s’han d’emplenar i s’han de presentar exclusivament per via electrònica, accedint al formulari “Selecció PDI-Funcionari”, disponible en la Seu Electrònica de la Universitat Miguel Hernández d’Elx, dins del catàleg de procediments i serveis de recursos humans, en l’adreça web següent

(<https://sede.umh.es/ca/procedimientos/seleccio-pdi-funcionari/>), clicant el botó “Tramitar” i seleccionant la referència de la convocatòria i la plaça oferida en què estiga interessat. Per a accedir al procediment esmentat, es requereix la identificació electrònica de la persona interessada, per a això cal disposar d’algun dels sistemes d’identificació electrònica, entre els quals es troben: DNI electrònic, Jx@yj – Identificació, certificat electrònic (FNMT, ACCV…) o compte d’usuari UMH.

En el supòsit de presentar la sol·licitud presencialment, es requerirà que la persona interessada l’esmene mitjançant la presentació electrònica. A aquest efecte, es considera com a data de presentació de la sol·licitud aquella en què haja sigut realitzada l’esmena.

Una vegada que accedisca a aquest procediment pot emplenar la sol·licitud per a participar en concursos públics a places de cossos docents universitaris en la Universitat Miguel Hernández d’Elx, i cal adjuntar-hi en fitxers digitals (format PDF) la documentació següent:

a) Fotocòpia del document nacional d’identitat vigent, passaport o targeta d’identitat.

b) Fotocòpia del títol de doctor. En cas de titulacions obtingudes a l’estranger cal acreditar-ne l’homologació o equivalència. Quan es presente la declaració d’equivalència, s’ha d’acompanyar de la titulació i la certificació acadèmiques sobre les quals s’ha declarat l’equivalència i la traducció d’un intèrpret jurat, a l’efecte de valorar l’equiparació amb la titulació requerida.

c) Certificacions en què s’acredite el compliment dels requisits específics que assenyala la base segona per a participar en el concurs d’accés.

d) Fotocòpia del títol d’especialista en ciències de la salut que per a la plaça especifique l’annex I d’aquesta convocatòria.

Estan exemptes del pagament de la taxa les persones que acrediten una discapacitat en grau igual o superior al 33 %, els membres de famílies nombroses de caràcter especial, els membres de famílies monoparentals de categoria especial i les víctimes d’actes de violència sobre la dona.

Les persones aspirants esmentades en el paràgraf anterior han de presentar les certificacions corresponents que acrediten la seua condició de discapacitat, de ser membre de família nombrosa o de família monoparental (mitjançant un certificat de la Conselleria de Benestar Social o òrgan competent), i les víctimes d’actes de violència sobre la dona mitjançant qualsevol dels mitjans de prova que preveuen l’article 9.1 i el 9.2 de la Llei 7/2012, de 23 de novembre, de la Generalitat Valenciana, integral contra la violència sobre la dona en l’àmbit de la Comunitat Valenciana.

És motiu d’exclusió inesmenable del procediment l’absència d’ingrés efectiu dels drets d’examen en el termini previst per a presentar-hi les sol·licituds.

L’exclusió per no complir algun dels requisits de la convocatòria o la no presentació a la prova no comporta el dret a la devolució de les taxes.

3.3. La documentació esmentada adés s’ha de presentar a través de la Seu Electrònica de la Universitat Miguel Hernández d’Elx tal com s’indica en el punt 3.2, la qual s’ha d’adreçar automàticament al Servei de Professorat, Nòmina i Seguretat Social com a unitat tramitadora. La documentació s’ha d’adjuntar en fitxers en format PDF i en l’ordre que estableix aquest punt, i s’hi poden adjuntar fins a un màxim de 10 arxius que no poden superar en conjunt els 12 Mb. Després es pot clicar el botó “Presentar en Registre” i el sistema porta directament al pagament telemàtic de 30 euros en concepte de drets de participació, o de 15 euros en cas de les exempcions parcials indicades en el punt 3.2.C. Una vegada conclosa aquesta acció, el sistema mostra el número de registre generat. Els documents de l’expedient relacionats amb aquesta sol·licitud estaran disponibles en l’apartat “Els meus expedients” de la Seu Electrònica. En cas d’exempció total de pagament, aquest número de registre apareixerà després de clicar el botó “Presentar en Registre”.

*Quarta. Admissió d’aspirants*

Finalitzat el termini de presentació de sol·licituds, es publicarà la llista provisional de persones admeses i excloses amb indicació del motiu d’exclusió, si és el cas, i s’advertirà l’interessat que si no l’esmena es declararà que hi perd el dret. Aquesta llista es farà pública en el *Butlletí Oficial de la Universitat Miguel Hernández d'Elx*  (BOUMH) i en la pàgina web de la Universitat (<https://servicioprofesorado.umh.es/ca/>). Els interessats poden presentar una reclamació adreçada al responsable del Servei de Professorat, Nòmina i Seguretat Social en el termini de 10 dies hàbils comptadors des de l’endemà de la publicació de la relació provisional de persones admeses i excloses, o bé esmenar, dins del mateix termini, el motiu de l’exclusió.

Finalitzat el termini de reclamacions i resoltes aquestes, es publicarà la relació definitiva de persones admeses i excloses en el *Butlletí Oficial de la Universitat Miguel Hernández d'Elx*  (BOUMH) i en la pàgina web de la Universitat (<https://servicioprofesorado.umh.es/>ca/). Contra aquesta resolució, s’hi pot interposar un recurs en els termes que preveu l’article 123 i següents de la Llei 39/2015, d’1 d’octubre, del procediment administratiu comú de les administracions públiques.

*Cinquena. Comissions jutjadores*

5.1. La composició de la comissió és la que figura en l’annex I d’aquesta convocatòria.

Quant a la constitució, les substitucions i el funcionament d’aquesta cal ajustar-se al que preveu el Reglament de règim general del personal docent i investigador de la Universitat Miguel Hernández d’Elx. La comissió s’ha de constituir en el termini de quatre mesos des de la publicació d’aquesta convocatòria.

5.2. En la sessió de constitució, la comissió fixarà i farà públics en el BOUMH i en el web de la Universitat, i abans de l’acte de presentació de les persones aspirants, els criteris específics de valoració de la primera prova, d’acord amb els criteris generals de valoració indicats en l’article 31.2 del Reglament de règim general del personal docent i investigador, , indicats a més en l’apartat 6.5 d’aquesta convocatòria, i especificarà la puntuació que es pot obtindre en cadascun dels aspectes que s’hagen d’avaluar que establisca la comissió en cada criteri general. A més, establirà la puntuació mínima que es pot obtindre en aquesta prova per a considerar-se superada.

El concurs d’accés a les places dels cossos docents universitaris es realitzarà en qualsevol dels campus de la Universitat Miguel Hernández i constarà, com a màxim, de tres proves.

*Sisena. Desenvolupament del concurs*

6.1. El procediment que regeix el concurs ha de permetre valorar, en tot cas, l’historial acadèmic, docent i investigador de la persona candidata, el seu projecte docent i investigador, així com contrastar les seues capacitats per a l’exposició i el debat davant de la comissió en la corresponent matèria o especialitat en sessió pública.

6.2. En el concurs de promoció interna han de quedar garantits, en tot moment, la igualtat d’oportunitats dels aspirants, el respecte als principis de mèrit i capacitat i el principi d’igualtat de tracte i d’oportunitats entre dones i homes i la no discriminació per qualsevol raó social. S’ha de garantir, així mateix, la igualtat d’oportunitats de les persones amb discapacitat, per a la qual cosa s’han d’adoptar les mesures oportunes d’adaptació a les seues necessitats.

6.3. La valoració global de cada candidat en els concursos d’accés s’obté de la suma ponderada de la puntuació obtinguda en la primera prova, en la qual es valora l’historial acadèmic, docent i investigador, el projecte docent i investigador presentat i de la puntuació de la segona prova, i s’assigna un pes del 70 % a la primera prova i un pes del 30 % a la segona prova.

6.4. Acte de presentació. Dins del termini habilitat per a constituir la comissió, el president, després de consultar els membres restants d’aquesta, dicta una resolució que ha de ser notificada a totes les persones interessades amb una antelació mínima de 15 dies hàbils respecte de la data de l’acte per al qual se les cita, en què convoca totes les persones aspirants admeses a participar en el concurs per a realitzar l’acte de presentació dels concursants, assenyalant el dia, l’hora i el lloc d’aquest acte.

La notificació a la qual fa referència l’apartat anterior s’entendrà realitzada amb la publicació en el *Butlletí Oficial de la Universitat Miguel Hernández d'Elx*  (BOUMH) i en la pàgina web de la Universitat

(<https://servicioprofesorado.umh.es/ca/>).

El termini entre la data prevista per a l’acte de constitució de la comissió i la data assenyalada per a l’acte de presentació no pot excedir els dos dies hàbils.

En l’acte de presentació, que ha de ser públic, els concursants han de lliurar la documentació corresponent i rebran totes les instruccions sobre el desenvolupament del concurs que se’ls hagen de comunicar. En el mateix acte de presentació, el president de la comissió ha de fer públic el termini que s’hi fixa perquè qualsevol concursant puga examinar la documentació presentada per la resta de concursants, així com el lloc, la data i l’hora de començament de la primera prova que, en tot cas, no pot ser superior a 20 dies hàbils des de l’acte de presentació i es determinarà, mitjançant sorteig, l’ordre d’actuació dels concursants en els casos que calga.

En l’acte de presentació les persones candidates han de lliurar, per sextuplicat, al president de la comissió la documentació següent:

a) *Curriculum vitae*, segons el model d’aquesta universitat, disponible en la pàgina web de la UMH

(<https://servicioprofesorado.umh.es/ca/>) dins de l’apartat –Formularis.

b) El projecte docent que el candidat es proposa desenvolupar, si li és adjudicada la plaça a la qual concursa, ajustat a les necessitats expressades en la convocatòria.

c) El projecte d’investigació que el candidat es proposa desenvolupar si li és adjudicada la plaça a la qual concursa.

6.5. Primera prova. La primera prova és pública i consisteix en l’exposició oral pel concursant, durant un temps màxim de 90 minuts, de l’historial acadèmic, docent i investigador, així com del projecte docent i del projecte investigador que el candidat es proposa desenvolupar si se li adjudica la plaça a la qual concursa. Seguidament, la comissió debatrà amb el concursant sobre l’historial presentat, els projectes que desenvoluparà i la seua adequació a les necessitats de la Universitat Miguel Hernández.

Finalitzada l’exposició de les persones aspirants, la comissió valorarà els mèrits aportats, de manera que cada aspirant hi pot obtindre un màxim de 100 punts, dels quals 70 correspondran als mèrits aportats i 30 a l’adequació d’aquests mèrits a les necessitats de la Universitat Miguel Hernández. La valoració dels mèrits es du a terme segons els criteris específics establits per la comissió en l’acte de constitució que, en tot cas, són conformes amb els criteris generals següents:

a) Activitat investigadora, incloent-hi, si és el cas, la de transferència del coneixement, i projecte investigador. La puntuació màxima que es pot obtindre en aquest criteri està compresa entre 30 i 35 punts.

b) Activitat i projecte docent. La puntuació màxima que es pot obtindre en aquest criteri està compresa entre 30 i 35 punts.

c) Activitat de lideratge en gestió i, si és el cas, activitat professional, així com altres mèrits. La puntuació màxima que es pot obtindre en aquest criteri és de 10 punts.

L’experiència docent i l’experiència investigadora, incloent-hi la de transferència i intercanvi del coneixement, tenen una consideració anàloga en el conjunt dels criteris de valoració dels mèrits. La suma de les puntuacions màximes dels tres criteris generals de valoració ha de ser 70 punts.

Els 30 punts que es poden atorgar per adequació dels mèrits del sol·licitant seran concedits per la comissió segons les necessitats de la Universitat Miguel Hernández.

La valoració es motivarà numèricament, de 0 a 100 punts, desglossada per cada aspecte que s’haja d’avaluar, per aspirant i de manera col·lectiva per la comissió, o individualment per cada membre d’aquesta. En el segon supòsit, la valoració final d’aquesta prova s’obtindrà calculant la mitjana aritmètica de les puntuacions atorgades per cadascun dels membres de la comissió.

Un concursant haurà superat la primera prova quan obtinga la puntuació mínima exigida en els criteris específics de valoració i el vot favorable de, com a mínim, tres dels membres de la comissió.

En el termini màxim de 2 dies hàbils des de la finalització de la primera prova, la comissió farà pública, en el *Butlletí Oficial de UMH*  (BOUMH) i en el web de la Universitat (<https://servicioprofesorado.umh.es/ca/>), la valoració dels candidats en aquesta prova i citarà, si és el cas, els concursants que l’hagen superada a la segona prova, que s’haurà de fer com a màxim en el termini de 3 dies hàbils des que es van publicar els resultats de la primera.

6.6. Segona prova. Per al desenvolupament de la segona prova, els concursants han de lliurar a la comissió un resum de, com a mínim, tres temes dels consignats en el projecte docent relatius a una especialitat de coneixement a la qual corresponga la plaça. La comissió tria el que ha de ser exposat oralment, en sessió pública, pel concursant.

El concursant disposa d’un temps mínim de quaranta-cinc minuts, i màxim d’hora i mitja, per a desenvolupar el tema triat. Seguidament, la comissió debatrà amb el concursant sobre els continguts científics dels temes presentats, la metodologia que s’utilitze en la seua impartició als estudiants i tots aquells aspectes que estime rellevants en relació amb els temes presentats.

Amb anterioritat al començament de la segona prova, la comissió de selecció publicarà, en el lloc en què es faça aquesta prova, els criteris de valoració, així com el mínim exigit per a superar-la. Aquests criteris han de respectar els especificats a continuació:

a) Continguts científics i metodologia d’impartició del tema triat.

b) Domini de la matèria seleccionada.

c) Rigor, claredat expositiva i capacitat de síntesi en la presentació i debat amb la comissió.

d) Capacitat per a la comunicació i argumentació.

Finalitzada la segona prova, la comissió, de manera col·lectiva, o individualment cada membre d’aquesta, elaborarà un informe raonat sobre cada aspirant ajustat als criteris generals especificats en l’apartat anterior, i consignarà la seua puntuació numèrica de 0 a 100. En el segon supòsit, la valoració final de la segona prova s’obtindrà calculant la mitjana aritmètica de les puntuacions atorgades per cadascun dels membres de la comissió.

Un concursant haurà superat la segona prova quan obtinga el mínim quantitatiu exigit en els criteris de valoració i obtinga el vot favorable de, com a mínim, tres dels membres de la comissió.

Finalitzada la prova i en el termini màxim de 7 dies hàbils, la comissió farà pública en el *Butlletí Oficial de UMH*  (BOUMH) i en el web de la Universitat (<https://servicioprofesorado.umh.es/ca/>) la valoració qualitativa que en aquesta prova li mereix cada candidat, així com la proposta de provisió de la plaça.

*Setena. Proposta de provisió*

La proposta de provisió de places es realitza dins del termini màxim de 30 dies hàbils a partir de la data del començament de les proves. A aquest efecte, la comissió ha de fer pública una resolució en què formule la seua proposta i el vot de cadascun dels membres a cadascuna de les persones concursants.

Les comissions proposaran al rector, motivadament, i amb caràcter vinculant, una relació de totes les persones concursants que hagen obtingut, almenys, tres vots favorables, per ordre de preferència per al seu nomenament. En cap cas es poden proposar un nombre major de candidatures que places concursades.

Quan s’hagen convocat diverses places d’igual categoria en una mateixa àrea de coneixement i amb idèntiques activitats docents i investigadores, la comissió citarà els concursants proposats per l’ordre de preferència que hagen efectuat, perquè procedisquen a triar vacant.

Tots els concursos es poden resoldre amb l’absència de proposta de provisió de la plaça o places.

Les persones concursants que no hagen sigut proposades per a ser nomenades per a la plaça objecte de concurs no poden al·legar cap dret sobre les places vacants.

Contra la proposta de la comissió, els candidats hi poden presentar una reclamació davant del rector, en el termini màxim de 10 dies hàbils comptadors des de l’endemà de la publicació de la proposta de provisió.

Admesa a tràmit la reclamació, serà valorada per una comissió de reclamacions, segons el que estableixen els articles 52 dels Estatuts de la Universitat Miguel Hernández i 37 del Reglament de règim general del personal docent i investigador.

*Huitena. Documentació que han de presentar els candidats proposats*

Els candidats proposats per a la provisió de les places han de presentar, en els 20 dies següents a la conclusió de l’actuació de la comissió, a través del formulari electrònic d’*Instància general*  que es troba en l’entorn de tramitació electrònica (<https://sede.umh.es/ca/>) de la Universitat, seguint l’itinerari «Els meus tràmits/Catàleg Seu/Instància general», els documents següents:

a) Fotocòpia del document nacional d’identitat, o document equivalent, si la seua nacionalitat és diferent de l’espanyola.

b) Certificat mèdic oficial acreditatiu de posseir la capacitat funcional per a l’acompliment de les tasques corresponents al professorat d’universitat.

c) Declaració jurada de no haver patit separació de l’administració pública, en virtut d’expedient disciplinari, i de no trobar-se en situació d’inhabilitació per a l’exercici de la funció pública. Els nacionals dels altres estats membres de la Unió Europea o d’algun estat, al qual en virtut dels tractats internacionals subscrits per la Unió Europea i ratificats per Espanya, siga aplicable la lliure circulació de treballadors, han d’acreditar, de conformitat amb el que estableix l’article 7.2 del Reial decret 543/2001, de 18 de maig, no haver sigut objecte de sanció disciplinària o condemna penal que impedisquen, en el seu estat, l’accés a la funció pública.

d) Documentació acreditativa de reunir els requisits de l’article 30 del Reial decret 678/2023, de 18 de juliol.

Les persones amb nacionalitat espanyola que tinguen la condició de funcionàries de carrera estan exemptes de justificar aquests documents i requisits i han de presentar una certificació del ministeri o organisme de què depenguen, acreditativa de la seua condició i de totes les circumstàncies que consten en el seu full de serveis.

*Novena. Nomenament i presa de possessió*

Els nomenaments proposats per la comissió són efectuats pel rector, després que la persona proposada haja acreditat que compleix els requisits i els terminis establits en la base anterior.

En cas que la persona proposada no presente oportunament la documentació requerida, el rector nomenarà la següent en l’ordre de preferència formulat, una vegada que aquest aporte la documentació corresponent.

Els nomenaments es publiquen en el *Boletín Oficial del Estado*  i en el *Diari Oficial de la Generalitat Valenciana.*

En el termini màxim de 20 dies, comptadors des de l’endemà de la publicació del nomenament en el *Boletín Oficial del Estado*, la persona nomenada ha de prendre possessió de la seua plaça, moment en el qual adquireix la condició de funcionari del cos docent universitari de què es tracte, amb els drets i deures que li són propis.

La plaça obtinguda després del concurs d’accés s’ha d’exercir durant dos anys, almenys, abans de poder participar en un nou concurs per a obtindre una plaça en una altra universitat.

*Desena. Protecció de dades de caràcter personal*

D’acord amb el que disposen el Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades, així com la Llei orgànica 3/2018, de 5 de desembre, de protecció de dades personals i garantia dels drets digitals, s’informa als interessats que les dades de caràcter personal aportades són tractades per la Universitat de Miguel Hernández d’Elx com a responsable del tractament, sobre la base de l’interés públic amb la finalitat de tramitar i gestionar la sol·licitud. Les dades de caràcter personal aportades només es conservaran durant el temps necessari per a complir la finalitat per a la qual s’han demanat i per a determinar les possibles responsabilitats que es puguen derivar d’aquesta finalitat i del tractament de les dades. És aplicable la normativa d’arxius i patrimoni documental espanyol. Així mateix, s’informa l’interessat que no es comuniquen les dades a tercers, excepte per obligació legal.

Les persones interessades poden exercir els drets d’accés, rectificació, oposició, supressió, portabilitat i limitació del tractament, així com no ser objecte de decisions basades únicament en el tractament automatitzat de les dades. Els drets poden ser exercits de la forma següent: per Seu Electrònica ([www.sede.umh.es/ca/](http://www.sede.umh.es/ca/)), per escrit a la Universitat Miguel Hernández d’Elx, a l’atenció de la delegada de protecció de dades, edifici Rectorat i Consell Social, av. de la Universitat s/n, 03373, Elx-Alacant. Així mateix, l’interessat té dret a presentar una reclamació davant de l’autoritat de control ([www.aepd.es](http://www.aepd.es)) si considera que el tractament no s’ajusta a la normativa vigent. Per a més informació l’interessat es pot adreçar a [nkt@gao.yc](mailto:itz@qyl.uo).

*Onzena. Referència al gènere*

En aplicació de la Llei 3/2007, de 22 de març, per a la igualtat efectiva de dones i homes, així com la Llei 9/2003, de 2 d’abril, de la Generalitat, per a la igualtat entre dones i homes, tota referència a persones, col·lectius o càrrecs acadèmics, el gènere dels quals siga masculí, fa referència al gènere gramatical neutre; i hi inclou, per tant, la possibilitat de referir-se tant a dones com homes.

Contra la present resolució, que posa fi a la via administrativa, s’hi pot interposar, sense perjudici del recurs extraordinari de revisió, i sense necessitat de comunicació prèvia a aquest rectorat, un recurs contenciós administratiu, davant del Tribunal Superior de Justícia de la Comunitat Valenciana, sala contenciosa administrativa, en el termini de dos mesos comptadors des de l’endemà de la publicació d’aquesta resolució.

No obstant això, i a elecció de la persona interessada, es pot interposar contra aquesta resolució un recurs de reposició en el termini d’un mes comptador des de l’endemà de la publicació d’aquesta resolució, davant d’aquesta administració, i en aquest cas no s’hi pot interposar el recurs contenciós administratiu anteriorment esmentat, mentre no recaiga una resolució expressa o presumpta del recurs de reposició.

ANNEX I

Tipus de concurs: concurs d’accés de torn lliure.

Codi plaça: DF3560

Categoria: professor titular d’universitat.

Àrea de coneixement: Pediatria.

Activitats docents i investigadores: docència i investigació en Pediatria.

Centre hospitalari: Hospital General Universitari d’Alacant Dr. Balmis.

Servei Hospitalari: Servei de Pediatria.

Títol especialista: Especialista en Pediatria.

Comissió titular:

President: Pedro Zapater Hernández – TU Universitat Miguel Hernández d’Elx.

Secretari: Vicente F. Gil Guillén – CU Universitat Miguel Hernández d’Elx.

Vocal primera: M. Salud García Gutiérrez – TU Universitat Miguel Hernández d’Elx.

Vocal segon: Javier González de Dios – Facultatiu Hospital General Universitari d’Alacant Dr. Balmis.

Vocal tercera: Caridad Tapia Collados – Facultativa Hospital General Universitari d’Alacant Dr. Balmis.

Comissió suplent:

Presidenta: M. Concepción Carratalá Munuera – TU Universitat Miguel Hernández d’Elx.

Secretari: Francisco Navarrete Rueda – TU Universitat Miguel Hernández d’Elx.

Vocal primera: Esther Caparrós Cayuela – TU Universitat Miguel Hernández d’Elx.

Vocal segon: Pedro Jesús Alcalá Minagorre – Facultatiu Hospital General Universitari d’Alacant Dr. Balmis.

Vocal tercera: Eva García Cantó – Facultativa Hospital General Universitari d’Alacant Dr. Balmis.

Tipus de concurs: concurs d’accés de torn lliure.

Codi plaça: DF3546

Categoria: professor titular d’universitat.

Àrea de coneixement: Psiquiatria.

Activitats docents i investigadores: docència i investigació en Psiquiatria.

Centre hospitalari: Hospital Universitari de Sant Joan d’Alacant.

Servei Hospitalari: Servei de Psiquiatria.

Títol especialista: Especialista en Psiquiatria.

Comissió titular:

President: Félix Gutiérrez Rodero – CU Universitat Miguel Hernández d’Elx.

Secretària: Carmen Paloma Vela Casasempere – TU Universitat Miguel Hernández d’Elx.

Vocal primera: Mar Masiá Canuto – CU Universitat Miguel Hernández d’Elx.

Vocal segon: Vicente Juan Elvira Cruañes – Facultatiu Hospital Universitari de Sant Joan d’Alacant.

Vocal tercer: Joan Aviñó Isern – Especialista en Psiquiatria Hospital Universitari de Sant Joan d’Alacant.

Comissió suplent:

President: José Manuel Ramos Rincón – CU Universitat Miguel Hernández d’Elx.

Secretària: Concepción Carratalá Munuera – TU Universitat Miguel Hernández d’Elx.

Vocal primera: María Reyes Pascual Pérez – TU Universitat Miguel Hernández d’Elx.

Vocal segona: Yolanda Román Ruiz del Moral – Especialista en Psiquiatria Hospital Universitari de Sant Joan d’Alacant.

Vocal tercera: Patricia Herbera González – Especialista en Psiquiatria Hospital Universitari de Sant Joan d’Alacant.

Tipus de concurs: concurs d’accés de torn lliure.

Codi plaça: DF3559

Categoria: professor titular d’universitat.

Àrea de coneixement: Medicina.

Activitats docents i investigadores: docència i investigació en Medicina Interna.

Centre hospitalari: Hospital General Universitari d’Elx.

Servei Hospitalari: Servei de Medicina Interna.

Títol especialista: Especialista en Medicina Interna.

Comissió titular:

President: Félix Gutiérrez Rodero – CU Universitat Miguel Hernández d’Elx.

Secretari: Ángel Constantino López Sempere – TU Universitat Miguel Hernández d’Elx.

Vocal primer: José Manuel Ramos Rincón – CU Universitat Miguel Hernández d’Elx.

Vocal segona: María del Mar Masiá Canuto – Facultativa Hospital General Universitari d’Elx.

Vocal tercer: Antonio Arroyo Sebastián – Facultatiu Hospital General Universitari d’Elx.

Comissió suplent:

President: Vicente Francisco Gil Guillén – CU Universitat Miguel Hernández d’Elx.

Secretària: María Reyes Pascual Pérez – TU Universitat Miguel Hernández d’Elx.

Vocal primera: Carmen Paloma Vela Casasempere – TU Universitat Miguel Hernández d’Elx.

Vocal segon: Eduardo García Pachón – Facultatiu Hospital General Universitari d’Elx.

Vocal tercer: Francisco Javier Lacueva Gómez – Facultatiu Hospital General Universitari d’Elx.

  

Elx, 27 de novembre de 2024

Juan José Ruiz Martínez

Rector

Marciano Gómez Gómez

Conseller de Sanitat